Zagreb, 13. travnja 2018.g.

**Z A P I S N I K**

sa **6. sjednice** Povjerenstva za odlučivanje o sukobu interesa održane dana 13. travnja 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 5. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže usvajanje dnevnog reda, te poziva članove da se izjasne o tome da li prihvaćaju predloženi dnevni red. Članica Povjerenstva Tončica Božić predlaže da se dnevni red dopuni s toč. 13. Davanje mišljenja u predmetu **M-48/18 na zahtjev Matije Maurovića, zamjenika općinskog načelnika Općine Ližnjan.** Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u **predmetu P-296/16, dužnosnica JOSIPA RIMAC, državna tajnica u Ministarstvu uprave,** izlaže predmet te navodi da je Povjerenstvo je na 183. sjednici, održanoj 14. lipnja 2017.g., pokrenulo postupak za odlučivanje o sukobu interesa protiv dužnosnice koja je tada obnašala dužnost zastupnice u Hrvatskom saboru, zbog kršenja odredbi iz članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku obrazloži nesklad između prijavljene imovine u podnesenom izvješću o imovinskom stanju dužnosnika od 14. listopada 2016.g. i stanja imovine dužnosnice kako proizlazi iz pribavljenih podataka od nadležnih državnih tijela. Na odluku o pokretanju postupka dužnosnica se očitovala putem punomoćnika u zakonom predviđenom roku te izvjestiteljica u bitnom iznosi navode iz očitovanja dužnosnice.

U postupku je izvršen uvid u izvješće o imovinskom stanju dužnosnice, izvadak iz zemljišne knjige za nekretninu oznake k.č.br. 1170, k.o. Kninsko Polje, upisano u zk.ul. 2021, Ugovor o darovanju nekretnine koji je sklopljen 26. studenoga 2009.g. između Republike Hrvatske, Ministarstva regionalnog razvoja, šumarstva i vodnog gospodarstva kao darovatelja i Danijela Rimca kao daroprimatelja, Elaborat o etažiranju br. 01/05 od 12. kolovoza 2005.g., zapisnik sa rasprave od 24. travnja 2017.g. u kaznenom predmetu 5K-Us-41/16 s iskazom svjedokinje Snježane Bajan, zamjenice općinskog državnog odvjetnika u Kninu, dva rješenja Porezne uprave, Područnog ureda Šibenik od 4. lipnja 2014.g.

Izvjestiteljica predlaže da se donese odluka kojom se utvrđuje da je dužnosnica počinila povredu članka 27. ZSSI-a, u vezi s člankom 8. i 9. ZSSI-a, jer je propustila da po pisanom pozivu Povjerenstva obrazloži nesklad, odnosno priloži odgovarajuće dokaze potrebne za usklađivanje prijavljene imovine u izvješću o imovinskom stanju podnesenom 16. siječnja 2016.g. povodom stupanja na dužnost zastupnice u Hrvatskom saboru, s imovinom utvrđenom u postupku provjere na temelju pribavljenih podataka od nadležnih državnih tijela, i to u odnosu na podatke o nekretnini k.č.br. 1170, k.o. Kninsko polje, zk.ul. 2021. Za navedenu povredu predlaže sankciju obustave isplate dijela neto mjesečne plaće u iznosu od 4.000,00 kn, plativu u 2 mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Utvrđuje se da je sjednici pristupio dužnosnik Matko Glunčić.

Član Povjerenstva Davorin Ivanjek kao izvjestitelj u predmetu **P-42/17, dužnosnik MATKO GLUNČIĆ, državni tajnik u Ministarstvu znanosti i obrazovanja,** izlaže predmet te navodi da je Povjerenstvo je na 196. sjednici, održanoj 13. listopada 2017.g. pokrenulo postupak za odlučivanje o sukobu interesa protiv dužnosnika zbog moguće povrede načela djelovanja propisanih člankom 5. stavkom 1. ZSSI-a, jer je kao član i kandidat za člana Upravnog odbora Hrvatskog fizikalnog društva donio Odluku o financijskoj potpori znanstvenim časopisima i časopisima za popularizaciju znanosti u 2016.g. od 14. prosinca 2016.g,. kojom je navedeno Ministarstvo časopisu „Matematičko-fizički list“, kojeg izdaje Hrvatsko fizikalno društvo, odobrilo iznos od 68.923,00 kn te Odluku o financijskoj potpori radu znanstvenih i znanstvenostručnih udruga u 2016.g. od 5. prosinca 2016.g., kojom je istoj udruzi odobren iznos od 22.350,00 kn, čime je mogao narušiti vlastitu vjerodostojnost i nepristranost. Na odluku o pokretanju postupka dužnosnik se očitovao u zakonom predviđenom roku, te izvjestitelj u bitnom iznosi navode iz očitovanja dužnosnika.

U postupku je izvršen uvid u dopis Hrvatskog fizikalnog društva od 7. prosinca 2017.g., dopis Povjerenstva za znanstvene skupove i znanstvene udruge od 7. prosinca 2017.g., dopis Ministarstva znanosti i obrazovanja od 19. travnja 2017.g., Javni poziv za financijsku potporu znanstvenih i znanstvenostručnih udruga u 2016.g. od 24. kolovoza 2016.g., Odluku o znanstvenoj potpori radu znanstvenih i znanstvenostručnih udruga u 2016.g. od 5. prosinca 2016.g., Javni poziv za financijsku potporu znanstvenim časopisima i časopisima za popularizaciju znanosti u 2016.g. od 20. srpnja 2016.g., dopis Hrvatskog fizikalnog društva i dopis Gradskog ureda za opću upravu Grada Zagreba od 23. svibnja 2017.g.

Predsjednica Povjerenstva daje riječ dužnosniku koji tom prilikom usmeno obrazlože navode iz očitovanja navodeći da nije donio opće akte koji uređuju postupak i kriterije natječaja na temelju kojih su dodijeljena sredstva, nije imenovao povjerenstva za provedbu natječaja niti je raspisao javni poziv za dodjelu sredstava, što su sve učinili ministri koji su obnašali dužnost prije nego je stupio na dužnost te je potpisao odluku o sufinanciranju koja se u pogledu odobrenih iznosa i osoba kojima se sredstva odobravaju ne razlikuje od prijedloga dvaju nezavisnih i stručnih povjerenstva. Dužnosnik nadalje navodi da je cjelokupan postupak njegova kandidiranja za člana Upravnog odbora udruge, čiji je član, proveden s nepotrebnim odugovlačenjima, jer je bio predložen za člana prije imenovanja na dužnost državnog tajnika da bi potom nakon imenovanja 25. studenoga 2016.g. podnio ostavku na istu funkciju prije nego je uopće imenovan, ali je odlučeno da je lista kandidata za Upravni odbor „fiksirana“ i da dužnosnik ostaje na listi kandidata te da će Upravni odbor u novome sazivu odlučivati o njegovoj ostavci. Dužnosnik navodi da udruga Hrvatsko fizikalno društvo okuplja najveći broj fizičara u Republici Hrvatskoj, ali da dužnosnik nije ostvarivao nikakvu materijalnu ili drugu korist od članstva u istoj udruzi, jer nije bio s udrugom u ugovornom odnosu, nije objavljivao tekstove u časopisu udruge ili bio evaluator objavljenih tekstova niti je putovao na službena putovanja u organizaciji udruge ili na njezin trošak, a iznos sredstava koji je udruga dobila iz državnog proračuna nakon njegova stupanja na dužnost nije se povećao u odnosu na razdoblje prije stupanja na dužnost.

Izvjestitelj predlaže da se donese odluka kojom se utvrđuje da je dužnosnik povrijedio načela djelovanja iz čl. 5. ZSSI-a, donošenjem Odluke o financijskoj potpori znanstvenim časopisima i časopisima za popularizaciju znanosti u 2016.g. od 14. prosinca 2016.g, kojom je navedeno Ministarstvo časopisu „Matematičko-fizički list“, kojeg izdaje Hrvatsko fizikalno društvo, odobrilo iznos od 68.923,00 kn te donošenjem Odluke o financijskoj potpori radu znanstvenih i znanstvenostručnih udruga u 2016.g. od 5. prosinca 2016.g., kojom je istoj udruzi odobren iznos od 22.350,00 kn, pod okolnostima kada dužnosnik obavlja funkciju člana te je predloženi kandidat za člana Upravnog odbora udruge Hrvatsko fizikalno društvo.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

Utvrđuje se da je sjednicu napustio dužnosnik Matko Glunčić.

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-303/16, dužnosnik NEDILJKO DUJIĆ, gradonačelnika Grada Skradina do 28. svibnja 2017.g.,** izlaže predmet te navodi da je Povjerenstvo na 204. sjednici, održanoj 28. prosinca 2017.g. pokrenulo postupak za odlučivanje o sukobu interesa protiv dužnosnika zbog moguće povrede članka 7. točke d) ZSSI-a koja proizlazi iz istovremenog primanja naknade (plaće) za obnašanje navedene dužnosti i primitka naknade za članstvo u Skupštini trgovačkog društva VODOVOD I ODVODNJA d.o.o., Šibenik u onom dijelu naknade koji se odnosi na razdoblje od 11. ožujka 2011.g. do lipnja 2011.g. Na odluku o pokretanju postupka dužnosnik se očitovao u zakonom predviđenom roku te izvjestiteljica u bitnom iznosi navode iz očitovanja dužnosnika.

Povjerenstvo je izvršilo uvid u izvješća o imovinskom stanju dužnosnika, sudski registar i dokumentaciju priloženu očitovanju dužnosnika, dopis trgovačkog društva VODOVOD I ODVODNJA d.o.o. iz Šibenika od 17. svibnja 2017.g., Odluku Skupštine društva VODOVOD I ODVODNJA d.o.o. iz Šibenika broj: 01-2084/6/05 od 22. travnja 2005.g., Zaključak Skupštine društva VODOVOD I ODVODNJA d.o.o. iz Šibenik broj: 9094-7-/2013 od 17. srpnja 2013.g., izvadak iz kartice poslovanja na kojem su navedene isplate izvršene 17. listopada 2013.g., pravomoćnu prvostupanjsku presudu Županijskog suda u Šibeniku posl.br. K-3/09 od 26. travnja 2010.g. i presliku Zapisnika 51. sjednice Skupštine društva VODOVOD I ODVODNJA d.o.o. Šibenik od 20. kolovoza 2013.g.

Izvjestiteljica predlaže da se donese odluka kojom se utvrđuje da je dužnosnik počinio povredu članka 7. toč. d. ZSSI-a primitkom naknade u iznosu od 10.512,26 kuna za članstvo u Skupštini trgovačkog društva VODOVOD I ODVODNJA d.o.o., Šibenik u razdoblju od 11. ožujka 2011.g. do lipnja 2011.g., uz istovremeno primanje plaće za obnašanje dužnosti gradonačelnika Grada Skradina. Za navedenu povredu predlaže sankciju obustave isplate dijela neto mjesečne plaće u iznosu od 5.000,00 kn, plativu u 5 mjesečnih obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-226/17, dužnosnik KARLO ČULO, direktor trgovačkog društva Club Adriatic d.o.o.,** izlaže predmet te navodi da je Povjerenstvo na 189. sjednici, održanoj 24. kolovoza 2017.g. pokrenulo postupak protiv dužnosnika, zbog moguće povrede čl. 14. st. 1. i čl. 16. st. 1. Na odluku o pokretanju postupka dužnosnik se očitovao u zakonom predviđenom roku te izvjestiteljica u bitnom iznosi navode iz očitovanja dužnosnika.

 Izvršen je uvid u sudski registar, Potvrdu o članovima trgovačkog društva s ograničenom odgovornošću, ovjerenu kod bilježnika Alemke Gajski iz Zagreba pod brojem OU-544/2017, Odluku o opozivu člana uprave-direktora Karla Čule od 14. kolovoza 2017.g., Ugovor o prijenosu poslovnog udjela sklopljenog između Karla Čule i Nenada Kocmura od 14. kolovoza 2017.g., ovjeren po Javnom Bilježniku Alemki Gajski iz Zagreba pod brojem OV-11313/2017 i dopis trgovačkog suda u Zagrebu od 7. kolovoza 2017.g.

Izvjestiteljica predlaže da se donese odluka kojom se utvrđuje da je dužnosnik povrijedio čl. 14 st. 1. ZSSI-a istovremenim obnašanjem dužnosti direktora trgovačkog društva Club Adriatic d.o.o i obavljanja poslova direktora trgovačkog društva AMRIS-AIDCO d.o.o. te članak 16. stavka 1. ZSSI-a propustom prenošenja svojih upravljačih prava na temelju udjela u vlasništvu (temeljnom kapitalu) trgovačkog društva AMRIS-AIDCO d.o.o., u razdoblju od stupanja na dužnost 13. travnja 2017.g. do 14. kolovoza 2017.g. Za navedenu povredu predlaže sankciju opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Predsjednica Povjerenstva kao izvjestiteljica u predmetu **P-198/15, dužnosnik VESELKO MUTAVGJIĆ, zamjenik gradonačelnika Grada Crikvenice do 25. svibnja 2017.g. i dužnosnica SILVIA CRNIĆ, zamjenica gradonačelnika Grada Crikvenice,** izlaže predmet te navodi da je Povjerenstvo je na 196. sjednici, održanoj 13. listopada 2017. g. pokrenulo postupak za odlučivanje o sukobu interesa protiv dužnosnika Veselka Mutavgjića, zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje navedene dužnosti i primitka prigodne nagrade kao i protiv dužnosnice Silvije Crnić zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje navedene dužnosti i primitka prigodne nagrade te zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti zamjenice gradonačelnika Grada Crikvenice i obavljanja funkcije člana Nadzornog odbora trgovačkog društva Jadran d.d. Na odluku o pokretanju postupka dužnosnici su se očitovali u zakonom predviđenom roku te izvjestiteljica u bitnom iznosi navode iz očitovanja dužnosnika.

U postupku je izvršen uvid u preslike Odluke o plaći i drugim pravima gradonačelnika i zamjenika gradonačelnika iz radnog odnosa od 09. lipnja 2010. g., preslike djela priručnika „Aktualnosti radnih odnosa u državnoj i lokalnoj službi“, skupina autora iz 2010. g., preslike pisane upute za postupanje Ministarstva uprave upućena županijama, gradovima i općinama i Gradu Zagrebu od 10. lipnja 2015. g., preslike Odluke o izmjenama Odluke o plaći i drugim pravima gradonačelnika i zamjenika gradonačelnika iz radnog odnosa od 30. rujna 2015. g., presliku izjave Silvije Crnić kojom podnosi ostavku na obavljanje funkcije člana u Nadzornom odboru trgovačkog društva Jadran d.d., dopis Ministarstva uprave, Uprave za politički sustav, državnu upravu te lokalnu i područnu (regionalnu) samoupravu od 10. lipnja 2015. g., registar dužnosnika kojeg ustrojava i vodi Povjerenstvo, Informatički sustav Porezne uprave, očitovanje Grada Crikvenica od 25. veljače 2016. g., izvješća o imovinskom stanju dužnosnika i podatke sudskog registra Trgovačkog suda u Rijeci.

Izvjestiteljica predlaže da se donese odluka kojom se utvrđuje da je dužnosnik Veselko Mutavgjić počinio povredu članka 7. toč d. ZSSI-a primitkom prigodnih nagrada 23. travnja 2014. g. u iznosu od 2.500,00 kuna i 06. svibnja 2015. g. u iznosu od 2.500,00 kuna, kao dodatnih naknada za poslove obnašanja javne dužnosti, a dužnosnica Silvija Crnić počinila povredu članka 14. st. 1. i članka 7. toč d. ZSSI-a istovremenim obnašanjem dužnosti zamjenice gradonačelnika Grada Crikvenice i obavljanjem funkcije člana Nadzornog odbora trgovačkog društva Jadran d.d. u razdoblju od 19. lipnja 2017. g. do 21. kolovoza 2017. g. i primitkom prigodnih nagrada 23. travnja 2014. g. u iznosu od 2.500,00 kuna, 03. srpnja 2014. g. u iznosu od 1.500,00 kuna i 06. svibnja 2015. g. u iznosu od 2.500,00 kuna, kao dodatnih naknada za poslove obnašanja javne dužnosti. Za navedene povrede predlaže sankciju opomene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-235/17, dužnosnik ŽELJKO REINER, Potpredsjednik Hrvatskog sabora** izlaže predmet te navodi da su protiv dužnosnika podnesene dvije prijave u kojima se navode okolnosti da je dužnosnik imenovan vitezom reda Svetog groba Jeruzalemskog. U prijavama se navodi kako se ovim imenovanjem dužnosnik stavlja u službu stranom vladaru te se u tom smislu prijavljuje Povjerenstvu zbog moguće povrede odredaba ZSSI-a. U postupku je izvršen uvid u internetske stranice Zagrebačke nadbiskupije.

Izvjestiteljica predlaže da se donese odluka o nepokretanju postupka s obzirom da navodi iz zaprimljenih prijava od 13. i 15. svibnja 2017.g. ne upućuju na moguću povredu odredbi ZSSI-a. Izvjestiteljica nadalje napominje kako se člankom 40. Ustava Republike Hrvatske jamči sloboda vjeroispovijedi i slobodno javno očitovanje vjere ili drugog uvjerenja te samo članstvo u navedenom redu ne smatra protivnim načelima obnašanja javnih dužnosti u smislu članka 5. ZSSI-a, niti smatra da bi sama činjenica članstva dovodila u pitanje nepristranosti dužnosnika u obnašanju dužnosti potpredsjednika Hrvatskog sabora.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **P-55/17, dužnosnik IVAN KLEŠIĆ, glavni državni revizor** izlaže predmet te navodi da su protiv dužnosnika podnesene dvije prijave u kojima se u bitnom navodi kako dužnosnik Ivan Klešić protivno odredbama Ustava Republike Hrvatske, Zakona o državnom uredu za reviziju i drugim propisima obavlja međunarodne bilateralne i multilateralne poslove i zaključuje međunarodne ugovore, te obavlja nepotrebna putovanja s obzirom na javnu dužnost koju obnaša.

U postupku je izvršen uvid u registra dužnosnika koji vodi Povjerenstvo i Ustav RH.

Izvjestiteljica predlaže da se donese odluka o nepokretanju postupka s obzirom da na temelju prikupljenih podataka i dokumentacije ne proizlazi da je došlo do moguće povrede odredbi ZSSI-a niti do moguće povrede načela postupanja dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Član Povjerenstva Davorin Ivanjek kao izvjestitelj u predmetu **P-3/17, dužnosnica MARICA JANČIĆ, općinska načelnica Općine Marija Gorica,** izlaže predmet te navodi da je protiv dužnosnice podnesena prijava u kojoj se u bitnome navodi da na području na kojem se nalazi Općina Marija Gorica izlazi tiskani mjesečnik „Prigorski kaj“ koji prati rad jedinica lokalne samouprave u neposrednoj blizini Grada Zaprešića te da je i Općina Marija Gorica sklopila ugovor s nakladnikom navedenog medija kojim se uređuju prava i obveze u praćenju rada Općine na iznos od 700,00 kn mjesečno. Podnositelj nadalje navodi da „Prigorski kaj“ nije iznosio podatke koje zanimaju građane već je isti medij prenosio priopćenja sa sjednica Općinskog vijeća Općine Marija Gorica te obavještavao građane o raznim manifestacijama i događanjima pod pokroviteljstvom Općine Marija Gorica. U prijavi se navodi da se svake godine povećava iznos koji Općina Marija Gorica plaća za usluge navedenog medija preko iznosa od 30.000,00 kn, a da dužnosnica Marica Jančić i članovi njezine obitelji u svojem vlasništvu ili najmu imaju nekoliko trgovina i ugostiteljskih objekata, pri čemu je u svakom novom izdanju „Prigorskog kaja“ objavljeno nekoliko oglasa o istim objektima, iz čega prema mišljenju podnositelja proizlazi da se novcem poreznih obveznika plaćaju oglasi za poslovne subjekte u vlasništvu dužnosnice i članova njezine obitelji.

U postupku je izvršen uvid u dopis Općine Marija Gorica od 11. listopada 2017.g., Ugovor o pružanju usluga medijskog praćenja Općine Marija Gorica i događanja od važnosti za Općinu putem novina Prigorski kaj, sklopljenog dana 16. siječnja 2017.g., dopis Općine Marija Gorica od 2. siječnja 2018.g. te račune poslovnog partnera D.Z. Promet d.o.o. u razdoblju od 1. siječnja 2016.g. do 31. prosinca 2016.g. te u razdoblju od 1. siječnja 2017.g. do 31. prosinca 2017.g. i podatke sudskog registra Trgovačkog suda u Zagrebu.

Izvjestiteljica predlaže da se donese odluka o nepokretanju postupkaobzirom da iz prikupljenih podataka i dokumentacije ne proizlazi da je dužnosnica u obnašanju dužnosti počinila povredu članka 7. stavka 1. podstavka c) ZSSI-a, na način da je iz proračunskih sredstava Općine Marija Gorica plaćala oglase trgovačkom društvu D.Z. Promet d.o.o., izdavaču časopisa Prigorski kaj, u korist poslovnih subjekata u njezinom i vlasništvu članova njezine obitelji.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-47/17, dužnosnik DARINKO DUMBOVIĆ, zastupnik u Hrvatskom saboru i gradonačelnik Grada Petrinje,** izlaže predmet te navodi da je protiv dužnosnika podnesena prijava zbog nesrazmjera u imovini, pokretninama, nekretninama i financijama. Dužnosnik se prijavljuje zbog, kako se u prijavi navodi, sumnje u zlouporabu položaja i ovlasti u cilju stjecanja znatne imovinske i materijalne koristi.

Izvjestiteljica predlaže da se donese odluka o nepokretanju postupka protiv dužnosnika **s** obzirom da navodi iz zaprimljene prijave od 25. siječnja 2017.g. i dopune prijave ne upućuju na moguću povredu odredbi ZSSI-a. Izvjestiteljica nadalje ističe da Povjerenstvo ne utvrđuje nesrazmjerno bogaćenje dužnosnika, odnosno za isto su nadležna druga tijela u Republici Hrvatskoj te predlaže da se odluka dostavi Ministarstvu financija, Poreznoj upravi na znanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-48/17, dužnosnik NENAD JANKOVIĆ, zamjenik gradonačelnika Grada Otočca,** izlaže predmet te navodi da je protiv dužnosnika podnesena prijava u kojoj se u bitnome navodi da dužnosnik nije izvijestio Povjerenstvo o promjenama u svom imovinskom stanju.

U postupku je izvršen uvid u izvješće o imovinskom stanju dužnosnika, dopis Matičnog ureda Otočac od 22. ožujka 2017.g., dopis Ministarstva pravosuđa od 24. i 28. ožujka 2017.g., izvadak iz zemljišne knjige, ZK uloška: 2387, 1932, 522 i 2039, Zaključak Povjerenstva broj: 711-I-664-P-48/17-07-8 od 31. siječnja 2018.g., Ugovor o kupoprodaji nekretnina od 28. 09. 2007.g., Izvadak iz zemljišne knjige, broj ZK uloška 1932 i očitovanje dužnosnika.

Izvjestiteljica predlaže da se donese odluka o pokretanju postupka zbog moguće povrede članka 8. i 9. ZSSI-a, nepodnošenjem izvješća o imovinskom stanju povodom bitne promjene na imovini.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-244/17, dužnosnica JADRANKA MATOK-BOSANČIĆ, zamjenica gradonačelnika Grada Kaštela** izlaže predmet te navodi da su sukladno mišljenju Povjerenstva, danom dužnosnici 18. siječnja 2018.g**.,** dužnosnica i Grad Kaštela dužni, u slučaju odabira ponude trgovačkog društva CORONA-COPY d.o.o., prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Navedena dokumentacija je dostavljena.

Izvjestiteljica predlaže da se donese odluka da su dužnosnica i Grad Kaštela postupili sukladno uputama sadržanim u Mišljenju Povjerenstva broj: 711-I-83-M-244-17/18-07-18 od 11. siječnja 2018.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Predsjednica Povjerenstva kao izvjestiteljica u predmetu **M-44/18, na zahtjev dužnosnika ROKA TOLIĆA, direktora trgovačkog društva Zračna Luka Dubrovnik d.o.o. do 2. veljače 2018.g.,** izlaže predmet te navodi da je dužnosnik od Povjerenstva zatražio mišljenje u kojem navodi kako je u razdoblju od 15. rujna 2009. g. do 02. veljače 2018. g. obnašao dužnost direktora trgovačkog društva Zračna luka Dubrovnik d.o.o., a potom je u spomenutom trgovačkom društvu nastavio obavljati funkciju direktora sektora trgovine. Slijedom iznesenog, dužnosnik traži mišljenje Povjerenstva može li obavljati funkciju člana uprave u trgovačkom društvu NEWREST DUBROVNIK d.o.o., u kojem u jednakom omjeru od 50% udjela u vlasništvu (temeljnom kapitalu) trgovačkog društva ima trgovačko društvo Zračna luka Dubrovnik d.o.o. i trgovačko društvo NEWREST GROUP HOLDING S.A. iz Španjolske.

Izvjestiteljica predlaže da se donese mišljenje da dužnosnik, ne može obavljati funkciju člana uprave u bilo kojem trgovačkom društvu, pa tako ni u trgovačkom društvu NEWREST DUBROVNIK d.o.o. prije proteka dvanaest mjeseci od dana prestanka obnašanja dužnosti direktora trgovačkog društva Zračna luka Dubrovnik d.o.o., jer isto predstavlja povredu članka 20. stavka 3. ZSSI-a, u svezi s člankom 14. stavkom 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tončica Božić kao izvjestiteljica u predmetu **M-48/18, na zahtjev dužnosnika MATIJE MAUROVIĆA, zamjenika općinskog načelnika Općine Ližnjan**, izlaže predmet te navodi da je dužnosnik zatražio mišljenje Povjerenstva zahtjevom u kojem navodi da je odlukom Općinskog načelnika Općine Ližnjan imenovan članom Povjerenstva za ocjenjivanje/kvalitativnu procjenu prijava pristiglih na javni natječaj za financiranje programa, projekata, manifestacija i aktivnosti od interesa za opće dobro koje provode udruge i druge neprofitne organizacije na području Općine Ližnjan za 2018.g. Dužnosnik traži mišljenje predstavlja li obavljanje funkcije člana navedenog Povjerenstva povredu odredbi ZSSI-a te može li za obavljanje navedene funkcije primati naknadu.

Izvjestiteljica predlaže da se donese mišljenje da dužnosnik može, uz profesionalno obnašanje navedene dužnosti, obavljati funkciju člana Povjerenstva za ocjenjivanje/kvalitativnu procjenu prijava pristiglih na javni natječaj za financiranje programa, projekata, manifestacija i aktivnosti od interesa za opće dobro koje provode udruge i druge neprofitne organizacije na području Općine Ližnjan za 2018. g., ali bez prava na naknadu, s obzirom da bi primanje takve naknade predstavljalo primanje dodatne naknade za poslove obnašanja javnih dužnosti koje je člankom 7. točkom d) ZSSI-a, propisano kao jedno od zabranjenih djelovanja dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**